Il-barka Meta Iżakk kien xjieħ u għajnejh kienu ċċajprulu tant li ma kienx baqa' jara, sejjaħ lil ibnu l-kbir Għesaw u qallu: "Ibni." U dan wieġbu: "Hawn jien." U qallu: "Hawn jien, xjeħt, u ma nafx meta se mmut. Issa aqbad it-tagħmir tiegħek, il-ħorġa u l-qaws tiegħek, u mur fir-raba' u aqbadli l-kaċċa; u mbagħad agħmilli ikla tajba kif inħobb jien, u ġibhieli ħalli nikolha u nbierkek qabel ma mmut." Rebekka kienet qiegħda tissamma' meta Iżakk kien qiegħed ikellem lil Għesaw, ibnu. U Għesaw telaq lejn ir-raba' għall-kaċċa, u jġib xi ħaġa d-dar. Imma Rebekka kellmet lil Ġakobb binha u qaltlu: "Ara, jien smajt lil missierek ikellem lil Għesaw ħuk u jgħidlu: 'Ġibli l-kaċċa u agħmilli ikla tajba ħa nikolha, u mbagħad inbierkek quddiem il-Mulej qabel ma mmut.' Issa ibni, isma' minn kliemi f'dan li se nordnalek. Mur il-merħla u ġibli żewġ gidjien sbieħ minn hemm u mbagħad jien insajjarhom tajjeb kif iħobb missierek. U int teħodhom lil missierek, u hu jiekol; u mbagħad ibierkek qabel ma jmut." U Ġakobb qal lil Rebekka ommu: "Ara, Għesaw ħija hu raġel muswaf, u jien raġel b'ġilda mielsa. Jekk missieri jmissni u jien nidher li nkun qarraqt bih, niġbed fuqi saħta flok barka." U ommu qaltlu: "Is-saħta tiegħek fuqi, ibni. Isma' kliemi u mur ġibhomli." U Ġakobb mar jaqbad il-gidjien u ġiebhom lil ommu; u din sajret ikla kif kien iħobb missieru. U Rebekka ħadet l-aħjar ilbies ta' Għesaw binha l-kbir, li kienu għandha d-dar, u libbsithom lil Ġakobb, binha ż-żgħir. U ksietlu idejh u l-artab ta' għonqu bil-ġlud tal-gidjien. U hi tat f'idejn Ġakobb, binha, l-ikel tajjeb u l-ħobż. U hu mar ħdejn missieru u qallu: "Missier." U dan wieġbu: "Hawn jien. Min inti, ibni?" U Ġakobb wieġeb lil missieru: "Jiena Għesaw, il-kbir tiegħek. Għamilt kif għedtli. Qum, isa, u kul mill-kaċċa tiegħi, biex imbagħad int tberikni." U Iżakk qal lil ibnu: "Kif inhi din li sibtha hekk malajr?" U hu wieġbu: "Għax il-Mulej ġibhieli quddiemi." U Iżakk qal lil Ġakobb. "Ersaq 'l hawn, ħa mmissek, ibni, u nara jekk intix ibni Għesaw jew le." U Ġakobb resaq lejn missieru Iżakk u dan messu u qal: "Il-leħen, leħen Ġakobb, imma l-idejn, idejn Għesaw." U ma għarfux, għax idejh kienu qishom l-idejn muswafa ta' ħuh Għesaw; u bierku. U staqsieh: "Inti tassew ibni Għesaw" U hu wieġbu: "Jien hu." U qallu: "Newwilli, mela, ħalli niekol mill-kaċċa ta' ibni, biex inbierkek." U newwillu l-ikel, u kiel, u ġieblu l-inbid, u xorob. U Iżakk missieru qallu: "Ersaq 'l hawn u busni, ibni." U hu resaq u biesu. Iżakk xammem ir-riħa ta' lbiesu, u bierku u qallu: "Ara, riħet ibni, bħar-riħa ta' għalqa, imbierka mill-Mulej! Jagħtik Alla min-nida tas-smewwiet, u mill-frott tal-art, kotra ta' qamħ u nbid. Lilek għad jaqdu l-ġnus, u quddiemek imilu l-popli. Int tkun l-aqwa fost ħutek, u quddiemek imilu wlied ommok. Misħut minn jisħtek, imbierek min ibierkek." Malli Iżakk temm ibierek lil Ġakobb, u Ġakobb kien għadu bilkemm ħareġ minn quddiem Iżakk missieru, wasal Għesaw lura mill-kaċċa. U lesta hu wkoll ikel tajjeb, u ġiebu lil missieru u qallu: "Ħa jqum missieri, u jiekol mill-kaċċa ta' ibnu, biex imbagħad tberikni." U Iżakk, missieru, qallu: "Min int?" U dak wieġbu: "Jien hu ibnek il-kbir Għesaw." U Iżakk qabditu rogħda kbira sewwa, u qallu: "Min kien mela, dak li mar u qabad il-kaċċa, u ġibhieli, u jiena kilt minn kollox qabel ġejt int, u beriktu, u issa jibqa' mbierek?" Malli Għesaw sama' kliem missieru Iżakk, għajjat għajta kbira kollha mrar, u qal lil missieru: "Missier, bierek lili wkoll." U dan qallu: "Ġie ħuk bil-qerq u ħa l-barka tiegħek." U dak qallu: "Għalhekk mela jismu Ġakobb ? Darbtejn qalagħni 'l barra: l-ewwel ħadli l-primoġenitura, u issa ħadli l-barka tiegħi." U kompla jgħidlu: "U lili ma rfajtlix barka?" U Iżakk wieġeb u qal lil Għesaw: "Ara jien qegħedtu sidek u qegħedtlu 'l ħutu kollha qaddejja tiegħu, u għanejtu b'qamħ u nbid. U lilek issa x'nista' nagħmillek ibni?" U Għesaw qal lil missieru: "Mela barka waħda biss għandek, missier? Bierek lili wkoll, missier." U Għesaw għolla karba u nfexx jibki. U Iżakk missieru wieġbu u qallu: "Ara, bla frott tal-art tkun għamartek, u 'l bogħod min-nida mill-għoli. Int tgħix fuq sejfek, u 'l ħuk għad taqdi. U meta tiġi biex tarfa' rasek, int tkisser il-madmad tiegħu minn fuq għonqok u tfarfru minn fuqek." U Għesaw beda jobgħod lil Ġakobb minħabba l-barka, li biha bierku missieru. U qal f'qalbu Għesaw: "Jaslu jiem il-vistu ta' missieri, imbagħad noqtol 'il Ġakobb, ħija." U 'l Rebekka ħabbrulha kliem Għesaw, binha l-kbir. U bagħtet issejjaħ lil Ġakobb, binha ż-żgħir, u qaltlu: "Ara, Għesaw ħuk, għandu f'rasu li jitħallas minnek u joqtlok. Imma isma' minn kliemi. Qum u aħrab għand ħija Laban f'Ħaran. U ibqa' miegħu għal ftit taż-żmien sakemm tgħaddi s-saħna ta' ħuk, u jitbiegħed minnek l-għadab ta' ħuk, u jinsa x'għamiltlu int. Imbagħad nibgħat għalik minn hemm. Għaliex għandi nitlifkom it-tnejn f'jum wieħed?" U Rebekka qalet lil Iżakk: "Iddejjaqt minn ħajti minħabba l-bniet ta' Ħet. Jekk Ġakobb jiżżewweġ xi waħda mill-bniet ta' Ħet bħal dawn, xi mara minn din l-art, xi tkun tiswieli ħajti?"